贈畫者
作者：連文鳳
朝代：宋

paragraphs: 麒麟閣上十一人，斯人瑞世真麒麟。
雲臺功臣二十八，中興事業爭嶙峋。
或在生前或死後，藉藉聲名自不朽。
不知當時畫者誰，似此畫者當好手。
古今何代無人材，翕霍變化俱塵埃。
豈是畫師好手不復遇，豈是世無麟閣與雲臺。
虎頭燕頷今已矣，婢膝奴顔當愧死。
江湖人物何渺然，子當爲我走訪山林隠君子。